**Predkladacia správa**

Návrh na vyslovenie súhlasu Národnej rady Slovenskej republiky s Dohodou o zriadení Európskeho laboratória molekulárnej biológie predkladá vláda SR ako iniciatívny materiál.

Európske laboratórium molekulárnej biológie (ďalej len „EMBL“) patrí medzi svetových lídrov vedy a výskumu v oblasti prírodných vied. Slovenská republika sa stala tzv. perspektívnym členom v júni 2014. Perspektívne členstvo je dočasné, maximálne má dobu trvania tri roky a nakoľko doba perspektívneho členstva SR uplynula, Ministerstvo školstva, vedy, výskumu a športu SR (ďalej len „MŠVVaŠ SR“) požiadalo dňa 31. októbra 2016 o trvalé členstvo v EMBL. Trvalým členstvom získa Slovenská republika prístup do všetkých laboratórií v rámci EMBL ako aj hlas v Rade EMBL.

Medzi hlavné dôvody pristúpiť k Dohode o zriadení Európskeho laboratória molekulárnej biológie (ďalej len „Dohoda“) a získania statusu plnoprávneho člena je možnosť využívať unikátnu infraštruktúru jednotlivých centier, ktorá nemá analógiu v SR. Riadne členstvo umožní priamy prístup slovenským vedcom na zariadenia EMBL, ako aj možnosť doktorandského štúdia v niektorej z 85 skupín pôsobiacich v EMBL centrách. Absolventi takéhoto štúdia majú jedinečnú pozíciu pre svoj ďalší vedecký rast, zahŕňajúci okrem kvalitnej vedeckej prípravy aj získanie množstva medzinárodných kontaktov, bez ktorých je úspešné pôsobenie v európskej (svetovej) vede veľmi sťažené.

Dňa 29. novembra 2016 na 52. riadnom zasadnutí Rady EMBL bola žiadosť Slovenskej republiky o trvalé členstvo prerokovaná a jednohlasne schválená. Dňa 8. decembra 2016 bolo toto rozhodnutie zaslané MŠVVaŠ SR listom generálneho riaditeľa Iaina W. Mattaja so žiadosťou o ratifikáciu Dohody ako záverečného prístupového aktu.

Dohoda je podľa čl. 7 ods. 4 Ústavy Slovenskej republiky prezidentskou medzinárodnou zmluvou, z ktorej vzniká členstvo SR v medzinárodnej organizácii. V súlade s článkom 86 písm. d) ústavy preto táto Dohoda podlieha vysloveniu súhlasu Národnej rady Slovenskej republiky a následnej ratifikácii prezidentom Slovenskej republiky. Dohoda bude po ratifikácii vyhlásená spôsobom ustanoveným zákonom t. j. v Zbierke zákonov Slovenskej republiky.

Predkladaný návrh je v súlade s Ústavou SR, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

Materiál má negatívny vplyv na rozpočet verejnej správy, pričom výdavky spojené s úhradou nákladov budú zabezpečené z rozpočtovej kapitoly MŠVVaŠ SR. Materiál nemá vplyv na životné prostredie, sociálne vplyvy, vplyv na podnikateľské prostredie, na informatizáciu spoločnosti ani na služby verejnej správy pre občana.

Vláda Slovenskej republiky svojím uznesením č. 291 zo 14. júna 2017 súhlasila s pristúpením Slovenskej republiky k Dohode.